CELEX: E2017P0017
Language: da
Date: 2017-12-21 00:00:00
Title: Sag anlagt den 21. december 2017 af EFTA-Tilsynsmyndigheden mod Island (Sag E-17/17)

22.2.2018   
            
            
               DA
            
            
               Den Europæiske Unions Tidende
            
            
               C 67/16
            
         Sag anlagt den 21. december 2017 af EFTA-Tilsynsmyndigheden mod Island
   (Sag E-17/17)
   (2018/C 67/16)
   EFTA-Tilsynsmyndigheden, Rue Belliard 35, 1040 Bruxelles, Belgien, har ved Carsten Zatschler, Catherine Howdle og Ingibjörg Ólöf Vilhjálmsdóttir, som befuldmægtigede, den 21. december 2017 anlagt sag mod Island ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1.
            
            
               Det fastslås, at Island har tilsidesat sine forpligtelser i henhold til artikel 7 i aftalen om Det Europæiske Økonomiske Samarbejdsområde, idet det ikke har vedtaget de foranstaltninger, som er nødvendige for at gennemføre den retsakt, der er omhandlet i punkt 8 i bilag V til nævnte aftale (Europa-Parlamentets og Rådets direktiv 2014/54/EU af 16. april 2014 om foranstaltninger til fremme af arbejdstagernes udøvelse af deres ret til fri bevægelighed), som tilpasset til aftalen ved protokol 1 hertil, eller under alle omstændigheder ikke har underrettet tilsynsmyndigheden herom.
            
         
               2.
            
            
               Island tilpligtes at betale sagens omkostninger.
            
         Retlige og faktiske omstændigheder samt søgsmålsgrunde:
   
               —
            
            
               Tilsynsmyndigheden afgav den 18. januar 2017 en begrundet udtalelse, hvori den fastholdt, at Island efter Myndighedens opfattelse har tilsidesat sine forpligtelser i henhold til artikel 7 i aftalen om Det Europæiske Økonomiske Samarbejdsområde, idet det ikke har vedtaget de foranstaltninger, som er nødvendige for at gennemføre den retsakt, der er omhandlet i punkt 8 i bilag V til nævnte aftale (Europa-Parlamentets og Rådets direktiv 2014/54/EU af 16. april 2014 om foranstaltninger til fremme af arbejdstagernes udøvelse af deres ret til fri bevægelighed), og/eller ikke har underrettet tilsynsmyndigheden herom. Under henvisning til artikel 31 i aftalen om oprettelse af EFTA-Tilsynsmyndigheden og EFTA–Domstolen påbød Tilsynsmyndigheden Island til at træffe de nødvendige foranstaltninger for at efterkomme den begrundede udtalelse inden for en frist på to måneder efter meddelelsen, dvs. senest den 18. marts 2017.
            
         
               —
            
            
               Den islandske regering besvarede Myndighedens begrundede udtalelse den 13. februar 2017. Den islandske regering henviste heri til sit svar på åbningsskrivelsen og anførte, at den havde til hensigt at fremsætte den lov, hvorved retsakten gennemføres i islandsk ret, for parlamentet før den 1. april 2017.
            
         
               —
            
            
               Tilsynsmyndigheden fik ikke yderligere oplysninger om gennemførelsen, indtil den modtog blanket 1 den 30. november 2017. I blanketten anførte regeringen, at retsakten var blevet gennemført fuldt ud i islandsk ret. Selv om der ikke var angivet en dato for gennemførelsen, vedlagde regeringen en kopi af en angivelig gennemførelsesforanstaltning, der var dateret den 30. oktober 2014, nemlig den islandske lov nr. 105/2014 om fri ret til beskæftigelse og ophold inden for Det Europæiske Økonomiske Samarbejdsområde (lov nr. 105/2014).
            
         
               —
            
            
               Ved e-mail af 4. december 2017 skrev Tilsynsmyndigheden til det islandske velfærdsministerium og forespurgte, om notifikationen af lov nr. 105/2014 — henset til svarene på åbningsskrivelsen og den begrundede udtalelse — var en fejl. Ministeriet svarede ved e-mail af 7. december 2017, at lov nr. 105/2014 efter regeringens opfattelse gennemfører direktivet fuldt ud og forklarede de foregående svar med, at »man anså det for hensigtsmæssigt at indsætte en særlig bestemmelse [i lov nr. 105/2014], hvoraf det fremgår, at loven gennemfører direktivet« og at dette skete ved det lovforslag, der blev fremsat i april 2017.
            
         
               —
            
            
               Efter at have foretaget en vurdering af, om tidligere notificerede foranstaltninger kan antages at have gennemført retsakten, besluttede EFTA-Tilsynsmyndigheden den 19. december 2017 at indbringe sagen for Domstolen i medfør af artikel 31, andet afsnit, i aftalen om oprettelse af EFTA-Tilsynsmyndigheden og EFTA–Domstolen.